จีน-ฮ่องกง น่าลงทุน
โดย...ต้นหลิว liuposttoday@gmail.com
25 ส.ค. 2558

โดย...ต้นหลิว [email protected]
คราวด์ฟันดิ้ง/เวนเจอร์แคปปิตอล และการลงทุนทั้งหลายในสตาร์ทอัพ นับเป็นนวัตกรรมการเงินที่กำลังน่าจับตา เพราะช่วยขับเคลื่อนเศรษฐกิจยุคดิจิทัลในเอเชียไปอย่างรวดเร็ว และการเป็นธุรกิจขนาดเล็กยังทำให้สามารถขยายธุรกิจไปยังต่างประเทศได้รวดเร็ว เมื่อสัปดาห์ที่แล้ว เราพาไปดูสถานที่ที่น่าสนใจสำหรับการลงทุนสตาร์ทอัพในเอเชีย โดยเริ่มที่ญี่ปุ่นไปแล้ว สัปดาห์นี้เราจะพาไปดูกันต่อที่จีนและฮ่องกง ซึ่งมีอัตราการทำธุรกิจสตาร์ทอัพมากที่สุดแห่งหนึ่งในเอเชียเราทีเดียว
สำหรับจีนแล้วถือเป็นตลาดสตาร์ทอัพใหญ่สุดอันดับ 2 ของโลก และยังเป็นผู้นำนวัตกรรมบนโทรศัพท์มือถือ หรือโมบาย-เฟิสต์ เมื่อเทียบกับประเทศตลาดเกิดใหม่อื่นๆ การจะทำธุรกิจสตาร์ทอัพในจีนนั้น ขึ้นอยู่กับการว่าจ้างเอเยนต์ที่ชำนาญเป็นสำคัญ แม้จะไม่ได้มีกฎหมายบังคับก็ตาม ทั้งนี้ก็เพราะว่าจีนมีระเบียบกฎเกณฑ์ค่อนข้างยิบย่อยในเรื่องนี้ แต่เอเยนต์ที่เก่งจะช่วยหาช่องทางโอกาสได้
การขอจดทะเบียนตั้งสตาร์ทอัพมีค่าใช้จ่ายราว 1 หมื่นเหรียญสหรัฐ และใช้เวลาประมาณ 6 สัปดาห์ แต่ถ้าเป็นการร่วมทุนกับบริษัทท้องถิ่นจะลดลงเหลือ 9,000 เหรียญสหรัฐ โดยใช้เวลาเพียง 3 สัปดาห์ ทั้งนี้หากจะจ้างพนักงานต่างชาติสัก 5-6 คน ต้องใช้เงินอีกราว 2.2 หมื่นเหรียญสหรัฐ ในการขอวีซ่า โดยมีเงื่อนไขว่าเจ้าของธุรกิจต้องมีทุนจดทะเบียน 1 ล้านหยวน ภายใน 20 ปี
สำหรับที่ฮ่องกง ก็ถือเป็นอีกทางเลือกที่น่าสนใจ เพราะอยู่ใกล้ตลาดจีน แต่การแข่งขันและข้อจำกัดน้อยกว่า ขณะเดียวกันยังมีจุดดึงดูดเรื่องภาษีต่ำ รัฐบาลเข้ามาแทรกแซงน้อย และกระบวนการทางธุรกิจมีความก้าวหน้าไปมาก อีกทั้งคนฮ่องกงยังใช้ภาษาอังกฤษได้ดีด้วย นอกจากนี้การไม่มีโควตาจำกัดพนักงานต่างชาติ ในฐานะที่เป็นตลาดเสรีและเป็นศูนย์กลางทางการเงินของโลก จึงทำให้การตั้งสตาร์ทอัพที่นี่จึงไม่ยุ่งยากเท่าใดนัก ค่าใช้จ่ายในการเริ่มต้นบริษัทสตาร์ทอัพอยู่ที่ประมาณ 1,200 เหรียญสหรัฐ โดยต้องมีผู้อำนวยการอย่างน้อย 1 คน เลขานุการบริษัท 1 คน และออฟฟิศจริงในฮ่องกง แต่ไม่ได้กำหนดทุนเรือนหุ้นเอาไว้ ส่วนการเปิดบริษัทร่วมกับหุ้นส่วนท้องถิ่นจะมีค่าใช้จ่ายอยู่ที่ 200-300 เหรียญสหรัฐ ขณะที่ทางการจะมีวีซ่าการจ้างงานให้กับแรงงานต่างชาติที่มีทักษะฝีมือ
สัปดาห์หน้ามาติดตามต่อกับอีก 4 ประเทศน่าลงทุนกันค่ะ